BEGRUNDELSE

I forbindelse med Den Russiske Føderations tiltrædelse af Verdenshandelsorganisationen (WTO) har Den Russiske Føderation accepteret at sænke de gældende eksportafgiftssatser på produkter af råtræ. For visse typer af træ, nemlig visse nåletræsarter (dvs. rødgran og skovfyr), har Rusland accepteret at åbne toldkontingenter for eksport af disse varer og tildele Unionen en særlig kontingentandel. Eksporttoldsatserne inden for toldkontingenterne vil blive væsentligt lavere (dvs. 13 % for rødgran og 15 % for skovfyr i modsætning til den gældende ubundne eksporttoldsats uden for toldkontingenterne på 25 %, men ikke under 15 EUR/m³). Disse særlige tilsagn fra Den Russiske Føderation er opført på WTO's liste over indrømmelser fra Den Russiske Føderation som bilag til listens del V.

En bilateral aftale i form af brevveksling (i det følgende benævnt "aftalen") fastsætter de generelle bestemmelser om gennemførelsen af de særlige kontingentandele, der er tildelt Unionen. Aftalen indeholder især bestemmelser om, at mængderne af EU's toldkontingentandel skal administreres af Unionen, og at Den Russiske Føderation skal udstede eksportlicenser baseret på den relevante importdokumentation udstedt af Unionen.

Aftalen indeholder også bestemmelser om EU's og Den Russiske Føderations udarbejdelse af mere detaljerede tekniske betingelser for administrationen af toldkontingenterne, når aftalen træder i kraft. Disse tekniske betingelser er indeholdt i en protokol, som er forhandlet mellem Unionen og Den Russiske Føderations regering (i det følgende benævnt "protokollen"). Protokollen fastlægger reglerne for administrationen af eksporttoldkontingenterne og eksporten inden for disse kontingenter, herunder også bestemmelser om det samarbejde mellem de kompetente myndigheder i Den Europæiske Union og Den Russiske Føderations regering, som er nødvendigt for at sikre, at ordningen fungerer tilfredsstillende.

Unionen har stor interesse i toldkontingenterne, som indebærer væsentlige fordele ved eksport af træ fra Rusland, idet satserne inden for kontingenterne er betydeligt lavere sammenlignet med (ubundne) toldsatser uden for kontingenterne. EU's skovbrugsindustri og brugerne på de efterfølgende trin, f.eks. papir-, bygge- og anlægs- samt møbelindustrien, har lidt under de på hinanden følgende forhøjelser af eksporttolden på træ, som Den Russiske Føderation har foretaget siden 2007. De økonomiske aktører i Unionen er nu ivrige efter at få adgang til disse råmaterialer på væsentligt bedre vilkår, og toldkontingenterne er hovedsagelig i deres interesse.

For at sikre, at administrationsordningen i aftalen og protokollen anvendes effektivt på det tidspunkt, hvor Den Russiske Føderation tiltræder WTO, anvendes både aftalen og protokollen midlertidigt fra datoen for Den Russiske Føderations tiltrædelse. Artikel 3 i Rådets afgørelse 2012/105/EU af 14. december 2011 om undertegnelse på Unionens vegne og om midlertidig anvendelse af aftalen og protokollen bekræfter, at både aftalen og protokollen anvendes midlertidigt indtil afslutningen af procedurerne for aftalens indgåelse.

Kommissionen bør have beføjelse til ved hjælp af en gennemførelsesretsakt at vedtage de nødvendige bestemmelser i forbindelse med administrationen af mængderne af de toldkontingenter, der er tildelt eksporten til Unionen. I henhold til artikel 4 i Rådets afgørelse 2012/105/EU af 14. december 2011 om undertegnelse på Unionens vegne og om midlertidig anvendelse af aftalen og protokollen tillægges Kommissionen beføjelse til at vedtage detaljerede bestemmelser om, hvordan kvotetilladelser tildeles i henhold til protokollens artikel 5, stk. 2, og alle andre bestemmelser, der er nødvendige for Den Europæiske Unions administration af mængderne af de toldkontingenter, der er tildelt eksporten til Den Europæiske Union. Derfor indeholder Kommissionens gennemførelsesforordning (EU) nr. 498/2012 af 12. juni 2012 de nødvendige midlertidige gennemførelsesbestemmelser for på den måde at sikre en fuldt operationel administration i Unionen af dens andel af toldkontingenterne på det tidspunkt, hvor Den Russiske Føderation tiltræder WTO. Men Kommissionens gennemførelsesforordning (EU) nr. 498/2012 ophører med at finde anvendelse på den dato, fra hvilken protokollen ikke længere anvendes midlertidigt (jf. artikel 20, stk. 2, i Kommissionens gennemførelsesforordning (EU) nr. 498/2012). Kommissionen bør derfor tillægges beføjelse til ved hjælp af en forordning vedtaget af Europa-Parlamentet og Rådet efter den almindelige lovgivningsprocedure at vedtage de nødvendige endelige gennemførelsesbestemmelser.

For at sikre en gnidningsfri administration i Unionen af dens andel af toldkontingenterne på det tidspunkt, hvor Den Russiske Føderation tiltræder WTO, indeholder kapital 7 i Kommissionens gennemførelsesforordning (EU) nr. 498/2012 bestemmelser om visse forberedelser, som skal træffes umiddelbart efter den midlertidige gennemførelsesforordnings ikrafttrædelse. Forberedelserne er nødvendige for at kunne beregne de maksimale importmængder (såkaldte "lofter") for de virksomheder, der kan kræve at få status som "traditionelle" importører i de tre første kontingentperioder under aftalens og protokollens anvendelse (jf. artikel 5, stk. 4, i protokollen).

Retsvirkningen af de forberedelser, der træffes i henhold til Kommissionens gennemførelsesforordning (EU) nr. 498/2012, bør derfor bibeholdes ved hjælp af den nye gennemførelsesforordning, som Kommissionen skal vedtage for at sikre økonomiske aktører retssikkerhed og kontinuitet.

2012/0217 (COD)

Forslag til

EUROPA-PARLAMENTETS OG RÅDETS FORORDNING

om tildelingen af toldkontingenter for eksporten af træ fra Den Russiske Føderation til Den Europæiske Union

EUROPA-PARLAMENTET OG RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 207,

under henvisning til forslag fra Europa-Kommissionen,

efter fremsendelse af udkast til lovgivningsmæssig retsakt til de nationale parlamenter,

efter den almindelige lovgivningsprocedure[1], og

ud fra følgende betragtninger:

(1) I betragtning af den økonomiske betydning for Den Europæiske Union af importen af råtræ og den betydning, som den Russiske Føderation har for Den Europæiske Union som leverandør af råtræ, har Kommissionen forhandlet med Den Russiske Føderation om tilsagn fra Den Russiske Føderation om at mindske eller afskaffe de eksportafgifter, som den i øjeblikket anvender på råtræ.

(2) Disse tilsagn, som vil blive opført på Verdenshandelsorganisationens (WTO's) liste over indrømmelser fra Den Russiske Føderation, når den tiltræder WTO, omfatter toldkontingenter for eksporten af bestemte typer nåletræer, hvoraf en del er blevet tildelt eksporten til Den Europæiske Union.

(3) I forbindelse med forhandlingerne om Den Russiske Føderations tiltrædelse af WTO har Kommissionen på Unionens vegne forhandlet med Den Russiske Føderation om en aftale i form af brevveksling om administrationen af disse toldkontingenter for eksporten af visse typer af nåletræer fra Den Russiske Føderation til Unionen[2] (i det følgende benævnt "aftalen").

(4) Som anført i aftalen har Unionen og Den Russiske Føderation også forhandlet om detaljerede tekniske betingelser for administrationen af toldkontingenterne, som er en del af en aftale i form af en protokol, der er forhandlet mellem Unionen og Den Russiske Føderations regering[3] (i det følgende benævnt "protokollen").

(5) Den 14. december 2011 vedtog Rådet afgørelse 2012/105/EU[4] om undertegnelse af aftalen og protokollen og midlertidig anvendelse heraf fra datoen for den Russiske Føderations tiltrædelse af WTO. Aftalen og protokollen blev undertegnet den 16. december 2011.

(6) I overensstemmelse med aftalen administrerer Unionen den andel af toldkontingenterne, der blev tildelt Unionen, gennem EU's interne procedurer. I henhold til afgørelse 2012/105/EU vedtager Kommissionen detaljerede bestemmelser om, hvordan kvotetilladelser tildeles i henhold til protokollen, og alle andre bestemmelser, der er nødvendige for EU's administration af mængderne af de toldkontingenter, der er tildelt eksporten til Unionen. Kommissionens gennemførelsesforordning (EU) nr. 498/2012 af 12. juni 2012 om tildelingen af toldkontingenter for eksporten af træ fra Den Russiske Føderation til Den Europæiske Union[5] indeholder de nødvendige midlertidige gennemførelsesbestemmelser for på den måde at sikre en fuldt operationel administration i Unionen af dens andel af toldkontingenterne på det tidspunkt, hvor Den Russiske Føderation tiltræder WTO. Nævnte forordning finder ikke længere anvendelse, når aftalen og protokollen vedtages og træder i kraft.

(7) For at sikre ensartede betingelser for gennemførelsen af aftalen og protokollen efter ikrafttrædelsen bør Kommissionen tillægges gennemførelsesbeføjelser. Disse beføjelser bør udøves i henhold til Europa-Parlamentets og Rådets forordning (EU) nr. 182/2011 af 16. februar 2011 om de generelle regler og principper for, hvordan medlemsstaterne skal kontrollere Kommissionens udøvelse af gennemførelsesbeføjelser[6].

(8) Undersøgelsesproceduren bør anvendes i forbindelse med vedtagelsen af gennemførelsesretsakterne med bestemmelser om, hvordan kvotetilladelser tildeles, og alle andre bestemmelser, som er nødvendige for administrationen i Unionen af mængderne af de toldkontingenter, der tildeles eksporten til Unionen, ved gennemførelse af aftalen og protokollen, i betragtning af at disse retsakter vedrører den fælles handelspolitik og derfor hører ind under artikel 2, stk. 2, litra b), nr. iv), i forordning (EU) nr. 182/2011.

(9) For at sikre økonomiske aktører retssikkerhed og kontinuitet bør retsvirkningen af de forberedelser, der allerede er truffet i henhold til gennemførelsesforordning (EU) nr. 498/2012, bibeholdes ved hjælp af nye gennemførelsesretsakter, der skal vedtages i henhold til denne forordning, som om nævnte forberedelser var blevet truffet i henhold til den tilsvarende bestemmelse i nævnte nye gennemførelsesretsakter ‑

VEDTAGET DENNE FORORDNING:

Artikel 1

1. Ved gennemførelse af aftalen mellem Den Europæiske Union og Den Russiske Føderation om administrationen af toldkontingenter for eksporten af træ fra Den Russiske Føderation til Den Europæiske Union og af protokollen om tekniske betingelser i henhold til aftalen vedtager Kommissionen detaljerede bestemmelser om, hvordan kvotetilladelser tildeles i henhold til protokollens artikel 5, stk. 2, og alle andre bestemmelser, der er nødvendige for EU's administration af mængderne af de toldkontingenter, der er tildelt eksporten til Unionen. Disse gennemførelsesretsakter vedtages i overensstemmelse med undersøgelsesproceduren i artikel 2.

2. De gennemførelsesretsakter, der er omhandlet i stk. 1, bibeholder retsvirkningen af de forberedelser, der er truffet i henhold til gennemførelsesforordning (EU) nr. 498/2012.

Artikel 2

Kommissionen bistås af det træudvalg, der er nedsat ved artikel 5 i afgørelse 2012/105/EF. Nævnte udvalg er et udvalg som omhandlet i forordning (EU) nr. 182/2011. Udvalget kan undersøge ethvert spørgsmål vedrørende anvendelsen af aftalen og protokollen, som rejses af Kommissionen eller efter anmodning fra en medlemsstat.

Når der henvises til denne artikel, finder artikel 5 i forordning (EU) nr. 182/2011 anvendelse.

Artikel 3

Denne forordning træder i kraft på dagen for offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den […].

På Europa-Parlamentets vegne På Rådets vegne

Formand Formand

[1] Europa-Parlamentets udtalelse af [XXX] og Rådets afgørelse af [XXX].

[2] EUT L 57 af 29.2.2012, s. 3.

[3] EUT L 57 af 29.2.2012, s. 5.

[4] EUT L 57 af 29.2.2012, s. 1.

[5] EUT L 152 af 13.6.2012, s. 28.

[6] EUT L 55 af 28.2.2011, s. 13.